kardosdrur/scandi-wiki huggingface dataset:
Arvesynd

Ifølge den kristne tradition er arvesynd den almene tilstand af syndighed i mennesket (mangel på hellighed) som mennesker fødes i (Salme 51:5). Navnet refererer til den første synd, Adam og Evas syndefald (eller fald i synd), som skulle være blevet nedarvet til alle efterkommere af Adam og Eva. Arvesynden har ifølge kristen teologi indflydelse på alt levende, dvs. menneskers ondskab og dyrs og planters levevilkår, fordi verden er "faldet". Arvesynd adskiller sig fra almindelig synd som årsag til virkning: "...det dårlige træ [bærer] dårlige frugter." (Matt 7:17). Arvesynden er ikke en konsekvens af personlige handlinger, men er personlig i den forstand at den får konsekvenser for enhver.

Ifølge apostelen Paulus (Rom. 5) har syndefaldet medført at døden er kommet ind i verden, og at dette først blev overvundet med Jesus Kristus. At menneskene er behæftet med Adams synd og derfor hjemfaldne til døden er en tanke som findes hos mange kristne forfattere.

Augustin udformede den egentlige lære om arvesynden, ifølge hvilken alle mennesker bærer på Adams skyld og derfor er underkastet evig straf, hvis ikke Gud har udvalgt dem til at få del i frelsen gennem Kristus – dette behandles i læren om prædestination.

Den middelalderlige vestkirke accepterede aldrig Augustins egen tolkning, men mildnede læren og mente at ingen var forudbestemt til fordømmelse, men at det handlede om både Guds nåde og menneskets handlen.

Martin Luther som fandt støtte i Augustins lære, mente at mennesket er uhjælpeligt faldet i synd, men bliver frelst gennem retfærdiggørelse ved tro alene. Calvin skærpede tanken yderligere gennem sin lære om den dobbelte prædestination, dvs. at forudbestemmelsen gælder både frelse og fortabelse.

I de østlige kirker har arvesyndslæren aldrig vundet samme gehør som i de vestlige.

Note

Litteratur 
 Gregersen, Niels Henrik (1993, 1992). (Red.) Fragmenter af et spejl : bidrag til dogmatikken. Frederiksberg : Anis. DK5=23. .
Af indholdet: Niels Henrik Gregersen: "Fra arvesyndslære til ursyndslære" (side 100ff)

Se også 
 Infralapsarisme (også sublapsarisme eller postlapsarisme, omtrentlig "efter syndefaldet"), er en calvinistisk lære som tilslutter sig den opfattelse at Gud først efter syndefaldet bestemte hvilke mennesker som skulle frelses og hvilke fortabes.

 Supralapsarisme; (også antelapsarisme, omtrentlig: "før syndefaldet") er en calvinistisk lære som tilslutter sig den opfattelse at Gud så tidigt som før syndefaldet bestemte hvilke mennesker som skulle frelses og hvilke fortabes.

 Prædestination; prædestinationlæren omhandler Guds forudbestemmelse af menneskenes frelse

Kristen filosofi
Bibelen
Teologi
Kristen teologi
Abrahams ofring af Isak

Beretningen om Abrahams ofring af Isak findes i Første Mosebog 22, og er Guds prøve af Abraham, hvor Gud beder Abraham om at tage sin søn med til Moriabjerget og ofre ham. På bibelsk tid var det naturligt at ofre det bedste man havde af dyr og afgrøder, men ikke mennesker. Ifølge fortællingen tager Abraham af sted for at adlyde Guds befaling uden at stille spørgsmål. Teksten siger, at Gud ønsker at sætte Abraham på prøve, og derfor ikke reelt ønsker barnet som offer. Først da drengen er bundet på alteret og Abraham løfter kniven, lyder der en stemme fra himlen, og en engel stopper Abraham i sidste øjeblik, hvorefter han opdager en buk, der har viklet hornene ind i et krat, og ofrer dette dyr i stedet.

Begivenheder i Det Gamle Testamente
Sinaibjerget (Biblen)

Sinaibjerget, Sinajbjerget eller Horeb er omtalt i Bibelen og regnes som det sted, hvor Moses modtog lovens tavler med de 10 bud fra Jahve, Det Gamle Testamentes gud. Sinaj synes at have været Guds bolig, og måske har både Jahve og helligstedet Sinaj været forbundet med midjanitterne, som boede der. Moses giftede sig med Zippora, der var midjanit. 

Navnet Sinaj regnes af nogle som knyttet til den babylonske månegud Sin. I Bibelen omtales Sinajbjerget ofte  som "bjerget", "Elohims bjerg" eller "Guds bjerg", mens det i andre kapitler kaldes Horeb. Det synes, som om Horeb var bjergets egentlige navn, mens Sinaj blev benyttet om ørkenen. 

Sinajbjerget er af granit. De højeste tinder er Djebel Musa på 2.285 m over havet og Djebel Katharina på 2.880 moh.

Der er flere teorier om bjergets beliggenhed. På Sinai-halvøen ligger det bjerg, der i dag anses for at være stedet, men det er usikkert. Alligevel er stedet et valfartssted for turister og pilgrimme. Sankt Katharina-klostret ligger ved foden af Sinaibjerget. Klosteret drives af græske munke. Klostret har en basilika med en apsis prydet med en mosaik, som formentlig er lavet mellem 548, da kejserinde Theodora døde, og 565, som var kejser Justinians dødsår. Mosaikken viser Kristus flankeret af disciplerne Johannes, Jakob og Peter, samt Elias og Moses. 

I biblioteket er der en udstilling af de mest kendte ikoner fra klostret. Det lå så langt ude i ørkenen, at en del af ikonerne overlevede ikonoklasmen i Det Byzantinske Rige i 700- og 800-tallet. De har stor betydning for vor viden om, hvordan Kristus blev fremstillet i kunstværker før ikonoklasmen.

Henvisninger 

Egyptens geografi
Det Gamle Testamente
Bibelske steder
Flertal

Flertal har flere betydninger:

 Pluralis – grammatisk flertal
 Simpelt flertal
 Absolut flertal
 Kvalificeret flertal
 Flertal eller majoritet (for eksempel et flertal af befolkningen), modsat mindretal eller minoritet
Cádiz CF

Cádiz CF er et fodboldhold i den bedste spanske liga, La Primera. Holdet rykkede op i 2020. Holdet har i flere omgange spillet i La Liga. Sidst Cádiz CF var i La Primera var i 2005-06, hvor det dog blot blev til én sæson i den bedste række. Cádiz har bundet de første fire udekampe uden at indkassere et mål. De har blandt andet bundet over Real Madrid på Bernabeu. Den tidligere AGF’er, Jens Jønsson, er ankommet til Cádiz før 20/21-sæsonen.

Holdet har hjemme i den andalusiske havneby Cádiz.

Kendte spillere 
  Migueli 
  Kiko 
  Mágico González
  Diego Tristán
  Kiko Casilla

Eksterne henvisninger 
 Klubbens officielle hjemmeside
 Portal Cadista – Fansite website

Fodboldklubber i Spanien
Etableret i 1910
Cádiz
Erich von Falkenhayn

Erich von Falkenhayn (11. september 1861 i Burg Belchau (Landkreis Graudenz/Vestpreussen) – 8. april 1922 i Schloss Lindstedt ved Potsdam) var krigsminister og leder af den tyske generalstab i en periode af 1. verdenskrig fra den 14. september 1914 til den 29. august 1916.

Han afløste den tyske general Moltke den yngre, hvis indsats var blevet voldsomt kritiseret efter det fejlslagne Marne-slag.
Falkenhayns første indsats som leder af den tyske generalstab blev et forsøg på at nå frem til Kanalen, før briterne var på plads i Frankrig, for at kunne skabe sig det bedste udgangspunkt for den videre krigsførelse. Denne serie af slag, som foregik i nærheden af Ypres i Belgien, kaldes også kapløbet til havet.

Da han allerede i november 1914 havde indset, at Tyskland ikke ville kunne sejre militært, forsøgte han at overbevise den tyske kejser og de tyske ledende politikere om at gå til forhandlingsbordet, hvilket dog mislykkedes.
Det var Falkenhayn, der kom på ideen om udmattelsestrategien, der skulle tvinge Frankrig til forhandlingsbordet ved at bryde landets moral. Dette førte til Slaget ved Verdun, der dog viste sig at gå anderledes end planlagt og koste lige så mange tyske soldater livet som franske.
Efter det fejlslagne slag ved Verdun blev Falkenhayn afløst af sine fjender i generalstaben, Ludendorff og Hindenburg, der tit havde været uenige med Falkenhayns dispositioner. Ludendorff skulle efter sigende konsekvent have omtalt Falkenhayn som "forbryderen".

Den sidste tid af krigen tilbragte Falkenhayn som general på det sydlige afsnit af den tyske østfront, hvor han med stor succes nedkæmpede rumænsk modstand.

Eksterne henvisninger 

Generaler fra Preussen
Tysklands militære personel i 1. verdenskrig
Generaler fra Tyskland
Krigsministre fra Preussen
Tyskere i 1800-tallet
Tyskere i 1900-tallet
Tandja Mamadou

Tandja Mamadou (født 1938, død 24. november 2020) var præsident i Niger fra 1999 til 2010. Han blev afsat ved et militærkup den 18. februar 2020.

Referencer 

Nigers præsidenter
Politikere fra Niger
Tjek fødselsår
Nilfisk-ALTO

Nilfisk er en førende leverandør af professionelt rengøringsudstyr og serviced med en årlig omsætning på omkring 1000 mio. euro og 5500 ansatte. De har hovedkontor i Danmark med produktionsfaciliteter i Ungarn, Kina, Italien og Nordamerika. Nilfisk har egne salgskontorer i 45 lande og har desuden et bredt, globalt netværk af distributører, hvilket betyder, at Nilfisk produkter sælges på i alt mere end 100 markeder verden over.

Nilfisk tilbyder højtryksrensere, støv-/vådsugere og gulvrengøringsmaskiner til landbruget, auto-/transportbranchen, industrien, rengøringsselskaber og private forbrugere.

Nilfisk har ca. 750 ansatte i Hadsund

Noter 

Virksomheder i Hadsund
Danske virksomheder etableret i 1906
Nigers politik

Nigers politik bedrives i en konstitutionel ramme, hvor den udøvende magt er fordelt mellem Nigers præsident og Nigers regering under ledelse af landets premierminister. Den lovgivende magt udøves af regeringen og Nationalforsamlingen. 

Nigers nationalforsamling består af 171 medlemmer, der vælges for en 5 årig periode. Nationalforsamlingen kan fremsætte lovforslag og skal godkende al lovgivning. 

Landet har et flerpartisystem, der domineres af Nigers Parti for Demokrati og Socialisme (fransk Parti Nigerien pour la Democratie et le Socialisme, PNDS), der er leder af en koalitionsregering (pr. 2019). Øvrige større partier er oppositionspartierne Nigers Demokratiske Bevægelse for en Afrikansk Føderation (fransk: Mouvement démocratique nigérien pour une fédération africain, MODEN/FA) og Den Nationale Bevægelse for udvikling af samfundet, (fransk Mouvement National pour la Société du Développement, MNSD). 

Siden uafhængigheden fra Frankrigi 1960 har der været en række militærkup i landet. Nigers nuværende forfatning er fra 1999 og betegnes som den femte republik.

I 2021 var præsidentvalget det mest demokratiske i Nigers historie og 3. april tiltrådte Mohamed Bazoum som præsident, dog  efter et mislykket kupforsøg og en periode med jihadistangreb og politisk uro . Bazoum blev imidlertid væltet ved et militærkup i juli 2023. Pr. august 2023 regeres landet af en militærjunta.

Kilder og henvisninger
Patrik Jensen

Patrik Jensen (Linköping, Sverige) er guitarist i thrash metal-bandet The Haunted, og har været det siden 1996. Ligeledes er han medlem af et andet svensk band ved navn Witchery, og har været det siden 1997.
Jensen begyndte med at spille guitar da han var seksten år gammel og er selvlært.

Diskografi

Med Seance 
 1991: Levitised Spirit
 1992: Fornever Laid to Rest
 1993: Saltrubbed Eyes

Med The Haunted 
 1997: Demo '97
 1998: The Haunted
 2000: The Haunted Made Me Do It
 2001: Live Rounds In Tokyo
 2002: Caught on Tape
 2003: One Kill Wonder
 2004: rEVOLVEr 
 2006: The Dead Eye

Med Witchery 
 1998: Restless & Dead
 1999: Witchburner (EP)
 1999: Dead, Hot and Ready
 2001: Symphony for the Devil
 2006: Don't Fear the Reaper

Bands

Nuværende bands 
 The Haunted (1996-)
 Witchery (1997-)

Forrige bands 
 1987 – 1990: Orchriste
 1990 – 1995: Seance
 1994 – 1996: Satanic Slaughter

Heavy metal-musikere fra Sverige
Guitarister fra Sverige
Tjek fødselsår
The Haunted
Jonas Björler

Jonas Björler var bassist og originalt medlem af det melodiske dødsmetal-band At the Gates sammen med hans bror Anders Björler, Tomas Lindberg, Alf Svensson, og Adrian Erlandsson.

I 1996 ved slutningen af deres sidste turné i Europa ved navn Slaughter of the Soul gik de i opløsning. Jonas Björler var derefter med til at stifte thrash metalbandet The Haunted sammen med hans bror Anders og trommeslageren Erlandsson. Han er i dag den nuværende bassist af bandet.

Eksterne henvisninger 
 

Heavy metal-musikere fra Sverige
Bassister fra Sverige
The Haunted
Knap (apparat)

En knap er en anordning til at styre ting, for det meste til at tænde eller afbryde elektricitet, i en kontakt eller omskifter. De fleste knapper er enten af typen en mekanisk knap - eller berøringsknap (touch-knap).

Anvendelse
Det kan være fx til at tænde lys, tænde kaffemaskinen, tænde computeren, tænde fjernsynet eller tænde andre elektriske ting.

Mekanisk knap
En mekanisk knap er en enkel maskine. En mekanisk knap betjenes vanligvis ved et tryk, men man kan også finde drejeknapper og andet.

Berøringsknap
En berøringsknap eller touch-knap virker fx ved at noget elektronik sender et svagt elektrisk felt mellem to elektriske lederflader. Når fx en finger rammer (selv i lille afstand) begge elektriske lederflader, registrerer elektronikken at "noget" er i nærheden og kan reagere på det - fx ved at tænde eller slukke noget.

Se også
 Æterofon - theremin

Tekniske apparater
Menneske-maskine interaktion
Torpedobaad af 2. kl. Nr. 4-5

Torpedobaadene af anden klasse Nr. 4 og Nr. 5 var de første danske torpedobåde, der var bygget til at blive medtaget på et større skib - i dette tilfælde panserskibet Tordenskjold. De blev bygget i England (Thornycroft), men konceptet med at bruge små torpedobåde som et ekstra våben slog ikke an, og de blev kun sparsomt anvendt.

Baggrund og design 
I 1872 havde en Torpedo Committee nedsat af Royal Navy foreslået fire anvendelsesmuligheder for selvbevægelige torpedoer. En af dem var installering i små både, der kunne tages med i større skibe og bruges som angrebsvåben derfra. Den britiske flåde begyndte produktionen af denne type både i 1878 og brugte numrene fra 51 og opefter, og man betegnede dem som torpedobåde af anden klasse. Andre lande fulgte op på ideen, og den danske Marine bestilte to både hos Thornycroft i 1881. I forhold til de første britiske både var de danske af en forbedret model, hvor de to torpedoer i stævnen blev affyret med trykluft i stedet for den mere besværlige damp. Bådenes numre skyldtes, at der 18. januar 1882 kom en kongelig resolution om, at de hidtidige torpedobåde nr. 1-3 for fremtiden skulle være torpedobåde af anden klasse, mens nummer 4-6 skulle navngives som henholdsvis Hajen, Søulven og Sværdfisken. De nye både blev derfor torpedobåde af anden klasse nummer Nr. 4 og Nr. 5.

Tjeneste 
 1882: I juli-august udrustet sammen med Hajen, Søulven, Sværdfisken og Torpedobaad af 2. klasse Nr. 1.
 1883: Medtaget ombord på Tordenskjold.
 1884: Medtaget ombord på Tordenskjold.
 1888: Ikke længere tilknyttet Tordenskjold.
 1892: I august-september udrustet som en del af årets øvelseseskadre.
 1898: Nr. 5 udrustet i øvelseseskadren i august og natten til 26. august påsejlet af den tyske damper Doktor Siegler i Øresund. En mand omkom og vraget blev aldrig fundet.
 1910: Nr. 4 udgik.

Noter

Litteratur 
 Christiansen, Henrik, Orlogsflådens skibe gennem 500 år. Bind I-III. Statens Forsvarshistoriske Museum, 2010. .
 Degenkolv, H.: Oplysninger vedrørende den danske flaades skibe i sidste aarhundrede. Lehmann Stage, København, 1906.
 Garde, Hans & Bjerg, Hans Chr., Torpedobåde gennem 100 år, Marinehistorisk selskab 1979, 
 Kay Larsen, Vore orlogsskibe fra halvfemserne til nu, Nyt Nordisk Forlag, 1932.
 Steensen, R. Steen, Vore Torpedobaade gennem 75 aar, Marinehistorisk selskab, 1953.

Torpedobåde fra Danmark
Agger

Agger  (på thybomål udtalt med blødt g) er en by i Thy med  i Agger Sogn. Landsbyen hører til Thisted Kommune og ligger i Region Nordjylland. Den ligger ved nordenden af Agger Tange og Krik Vig i Nissum Bredning, som er den vestlige ende af Limfjorden.

Nord for byen ligger Flade Sø og Ørum Sø. Agger Kirke er fra 1838 og blev opført, da Vesterhavet truede den gamle kirke; i de sidste par hundrede år er kysten flyttet ca. en kilometer mod øst.

Ved fjordhavnen står en sten, Nabestenen, til minde om Slaget ved Nabe i 1657 (Første Karl Gustav-krig), hvor thyboerne forgæves forsøgte at standse den svenske hær, der kom over den dengang landfaste Agger Tange fra syd.

Fiskeri spillede indtil begyndelsen af 1800-tallet en hovedrolle i befolkningens livsførelse. I en beskrivelse ved Knud Aagaard af Thyland fra 1802 hedder det herom:
"imedens dette ålefiskeri varer, lever Aggerboerne hos bønderne deres bedste liv, da fisk ellers hjemme er deres meste føde".
Tilsvarende skriver herredsfogeden i Thisted i 1806:
"ålefiskeriet har ingen gavnlig indflydelse på landets indbyggere. Aggerboerne og de fra Harboøre anser den tid, da ålefiskeriet går for sig, som deres karneval; de frådser da til det umådelige, skyller gammelt øl og brændevin i sig som vand og fordriver det meste tid med søvn og ladhed."
TV-dokumentaren "Heavy Agger" blev optaget i Agger og vist i DR i 1986. Den følger en håndfuld af byens unge, der bekender sig til heavy musikken og dermed skiller sig ud fra det overvejende Indre Missionske miljø. Dokumentaren blev fulgt op med 2. og 3. afsnit efter hhv. 14 og 28 år. Et pudsigt sammentræf er, at journalisten bag TV-udsendelserne hedder Anders Agger.
Byen har en restaurant som i 2023 fik en Michelin-stjerne.

Noter

Litteratur 
 Holger Rasmussen: "Vel kaldes det tilsammen Limfjorden" (kronik i "Skalk" 1966 Nr. 5; s. 18-27

Byer i Thisted Kommune
Torpedobåden Delfinen

Torpedobåden Delfinen var en torpedobåd, der blev bygget af det engelske firma Thornycroft i England i 1883 på bestilling af den danske flåde. Den ankom til Danmark samme år.

Tekniske data 

Generelt

 Længde: 33,6 m
 Bredde:  3,6 m
 Dybdegående: 2,1 m
 Deplacement: 67 tons
 Fart: 18,5 knob
 Besætning: 15

Armering
 Artilleri: 1 stk 37 mm
 Torpedoapparater: 2 stk 38 cm (i stævnen)

Tjeneste 
 Skiftede i 1912 navn til T. 4. I 1916 omdøbt til P. 2. Udgået 1919.

Referencer

Eksterne henvisninger
 DELFINEN (1883-1919)
 http://www.orlogsmuseet.dk/D/pages/Delphinen%20I(Torpedob%E5d%20no.4)%20(Patrouilleb%E5d%20no.2)(1883).htm 

Torpedobåde fra Danmark
Peter Zhelder

Peter Zhelder Due (født Peter Steen Jensen, 25. september 1959 i Frederiksberg i Danmark) er en dansk skuespiller og tegnefilmsdubber.

Karriere 
Zhelder blev uddannet fra Statens Teaterskole i 1987. Han spillefilmsdebuterede allerede i 1989 i filmatiseringen af Martha Christensens succesroman, Dansen med Regitze instrueret af Kaspar Rostrup, hvor han spillede en ung søn til Frits Helmuth og Ghita Nørby. Det førte ham til mindre roller i kendte teaterforestillinger som Parasitterne, Nøddebo Præstegaard, Skatteøen, Guys and Dolls, Gøngehøvdingen, Pelle Erobreren og Romeo og Julie, hvor han arbejdede sammen med skuespillere som Preben Harris, Peter Steen, Morten Hovmann, Per Pallesen og Lisbeth Dahl. Udover teatret har Zhelder også haft en mindre filmkarriere, hvor han har medvirket i tv-serier som Bryggeren, Troldebjerget, Edderkoppen, Huset ved Hullet og Ørnen, der alle er blevet vist på DR og Hotellet på TV2. Det Peter dog mest har beskæftiget sig med er dubbing af tegnefilm. Han er også speaker i mange tv-reklamer.

Filmografi

Film

TV

Videospil

Eksterne henvisninger 
 

Skuespillere fra Danmark
Tegnefilmsdubbere fra Danmark
Plus/minus

Plus/Minus er en statistik der bruges i ishockey. Statistikken beregnes for hver enkelt spiller (dog ikke målmanden) og fortæller hvor mange mål der bliver scoret henholdsvis for og imod et hold når den pågældende spiller har været på isen. Hvert mål scoret for et hold resulterer i +1 (plus 1) til de spillere fra det pågældende hold der var på isen da målet blev scoret. Tilsvarende gives de spillere der var på isen for det hold der blev scoret imod -1 (minus 1). 

Mål scoret for et hold der er i overtal (powerplay) tælles ikke med i denne statistik. Tilsvarende tæller mål scoret imod et hold der er i undertal (boxplay) heller ikke. Mål scoret for et hold der er i undertal (et såkaldt 'shorthanded' mål) tæller dog med, ligesom mål scoret imod et hold der er i overtal også tælles med.

Tallet opgives som oftest som et netto-tal. En spiller der har været på banen ved 8 mål for sit hold og 4 mål imod sit hold vil således have en Plus/Minus på +4. Jo større plus til den enkelte spiller jo bedre. Et stort minus til en spiller viser at spilleren ofte er på isen når der bliver scoret imod sit hold og statistikken kan dermed tyde på defensive mangler hos den enkelte spiller.

I NHL uddeles årligt trofæet NHL Plus/Minus Award til den spiller med det højeste Plus/Minus i grundspillet. Montreal Canadiens var i 1950'erne det første hold der førte denne statistik og andre hold fulgte hurtigt efter. I 1968 begyndte NHL at føre en officiel plus/minus statistik og siden har den bredt sig til mange andre ligaer. 

Ishockey
NHL Plus/Minus Award

NHL Plus/Minus Award er en pris der årligt gives til den spiller i NHL der har den bedste plus/minus-statistik i grundspillet. Det officielle navn er Bud Light Plus-Minus Award.

NHL Plus-Minus Award vindere 
 2008 – Pavel Datsyuk, Detroit Red Wings
 2007 – Thomas Vanek, Buffalo Sabres
 2006 – Wade Redden, Ottawa Senators og Michal Rozsival, New York Rangers
 2005 – Ikke uddelt pga lockout
 2004 – Martin St. Louis, Tampa Bay Lightning og Marek Malik, Vancouver Canucks
 2003 – Peter Forsberg & Milan Hejduk, Colorado Avalanche
 2002 – Chris Chelios, Detroit Red Wings
 2001 – Joe Sakic, Colorado Avalanche og Patrik Elias, New Jersey Devils
 2000 – Chris Pronger, St. Louis Blues
 1999 – John LeClair, Philadelphia Flyers
 1998 – Chris Pronger, St. Louis Blues
 1997 – John LeClair, Philadelphia Flyers
 1996 – Vladimir Konstantinov, Detroit Red Wings
 1995 – Ron Francis, Pittsburgh Penguins
 1994 – Scott Stevens, New Jersey Devils
 1993 – Mario Lemieux, Pittsburgh Penguins
 1992 – Paul Ysebaert, Detroit Red Wings
 1991 – Marty McSorley, Los Angeles Kings, og Theo Fleury, Calgary Flames
 1990 – Paul Cavallini, St. Louis Blues
 1989 – Joe Mullen, Calgary Flames
 1988 – Brad McCrimmon, Calgary Flames
 1987 – Wayne Gretzky, Edmonton Oilers
 1986 – Mark Howe, Philadelphia Flyers
 1985 – Wayne Gretzky, Edmonton Oilers
 1984 – Wayne Gretzky, Edmonton Oilers
 1983 – Charlie Huddy, Edmonton Oilers

Bedste Plus/Minus (før prisen blev uddelt) 
 1982 – Wayne Gretzky, Edmonton Oilers
 1981 – Brian Engblom, Montreal Canadiens
 1980 – Jim Schoenfeld, Buffalo Sabres, og Jim Watson, Philadelphia Flyers
 1979 – Bryan Trottier, New York Islanders
 1978 – Guy Lafleur, Montreal Canadiens
 1977 – Larry Robinson, Montreal Canadiens
 1976 – Bobby Clarke, Philadelphia Flyers
 1975 – Bobby Orr, Boston Bruins
 1974 – Bobby Orr, Boston Bruins
 1973 – Jacques Laperriere, Montreal Canadiens
 1972 – Bobby Orr, Boston Bruins
 1971 – Bobby Orr, Boston Bruins
 1970 – Bobby Orr, Boston Bruins
 1969 – Bobby Orr, Boston Bruins
 1968 – Dallas Smith, Boston Bruins

Navneoversigt 

Prisen har haft følgende navne:

 1982-83 til 1987-88: Emery Edge Award
 1988-89 (Ingen officiel pris)
 1989-90 til 1995-96: Alka-Seltzer Plus Award
 1996-97 til 1997-98: Bud Ice Plus-Minus Award
 1998-99 til nu: Bud Light Plus-Minus Award

Ishockey i USA
Plus/Minus Award
Ishockey i Canada
RIB

En RIB eller RHIB (fra engelsk rigid-hull inflatable boat, "stift skrog oppustelig båd") er en båd med fast, formet skrog og fleksibel, oppustelig ponton som “ræling”. Bådtypen er meget stabil og sødygtig fordi den oppustelige ponton gør at båden ikke mister flydeevne selv om store mængder vand skylles ombord.

Skroget i en RIB kan være lavet af stål, træ, aluminium eller mere almindelig, en kombination af de tre i strukturen og glasfiber på overfladen. Skroget er formet for at øge bådens ydelse og planingsegenskaber.

Den oppustelige ponton er fremstillet af en gummibelagt, syntetisk dug og giver båden sikker opdrift, samtidig fungerer den som en fender. Pontonen er ofte inddelt i flere kamre, hver med en ventil for at tilføre luft eller lukke luft ud, for at mindske virkningen af en punktering.

Bådtypen bruges blandt andet af redningsvæsenet, militæret og politiet, samt som fritidsbåd.

Både